
               ДО
Г-Н ЛОЗАН ПАНОВ    ПРЕДСЕДАТЕЛ НА ВЪРХОВНИЯ КАСАЦИОНЕН СЪД

УВАЖАЕМИ ГОСПОДИН ПАНОВ,

Приложено Ви изпращаме сигнал за тълкувателно решение, изготвен във връзка с правомощията на ИВСС, регламентирани с разпоредбата на чл. 54, ал. 1, т. 4 от Закона за съдебната власт.






ГЛАВЕН ИНСПЕКТОР:







/ТЕОДОРА ТОЧКОВА/

РЕПУБЛИКА БЪЛГАРИЯ
ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66

До

Г-Н ЛОЗАН ПАНОВ ПРЕДСЕДАТЕЛ НА

ВЪРХОВНИЯ КАСАЦИОНЕН СЪД СИГНАЛ

С    И    Г   Н   А  Л

ОТ 
ИНСПЕКТОРАТА КЪМ ВИСШИЯ 

СЪДЕБЕН СЪВЕТ
на основание чл. 54, ал. 1, т. 4 от Закона за съдебната власт

УВАЖАЕМИ ГОСПОДИН  ПАНОВ,

В Инспектората към Висшия съдебен съвет /ИВСС/ постъпи сигнал с вх. per. № Ж-01-24/10.01.2012 г., допълнен със сигнал с вх. Рег. № КЖ-01.24/12 от 02.04.2012 г., от ДА "ДРВВЗ” в които се излагат твърдения за съществуваща противоречива съдебна практика, установена от гражданските отделения на съдилищата, правораздавали като инстанции по същество /първа и въззивна/ при постановяването на съдебни решения в производства, в които са отхвърлени или уважени предявените обективно и субективно съединени искове с правно основание чл. 124 от ГПК и чл. 108 от ЗС от ищците  „ЗХ" АД и „СЛТ" ЕООД, и ответник  ДА „ДРВВЗ” с предмет на исковете признаване правото на собственост върху 6 броя зърнобази, които се управляват от ДА „ДРВВЗ”, съответно/ зърнобази Ш., П., Р., К., Кр. и Алт./. Дружествата претендират предаване на владението им и заплащане на обезщетения за ползването на зърнобазите.
Поддържаното в сигнала становище за наличие на противоречива съдебна практика се свързва с фактическата и правната обстановка по шестте конкретни съдебни производства, по които жалбоподателят по сигнала е страна, привлечен в качеството му на ответник от „ЗХ" АД и „СЛТ" ЕООД, които са предявили обективно и субективно съединени искове с правно основание чл. 124 от ГПК и чл. 108 от ЗС с предмет признаване правото на собственост върху 6 броя зърнобази, които се управляват от държавната агенция (съответно зърнобази Ш., П., Р., Кр., Кр. и Алт.).     

Ищците претендират предаване на владението им и заплащане на обезщетения за ползването на зърнобазите. Акцентират върху обстоятелството, че по конкретните дела противоречивата практика е до ниво въззивна инстанция и същата е преодоляна с постановените по реда на чл. 290 от ГПК, решения както следват: Решение № 81 от 28.11.2011 г. на ВКС по т. д. № 674/2009 г., II т. о., ТК, Решение № 208 от 30.11.2011 г. на ВКС по т. д. № 1159/2010 г., II т. о., ТК, Решение № 237 от 11.01.2012 г. на ВКС по т. д. № 190/2011 г., II т. о., ТК и Решение № 72 от 16.09.2013 г. на ВКС по т. д. № 925/2011 г., II т. о., ТК и Решение № 149 от 04.10.2013 г. на ВКС по т. д. № 1181/2011 г., II т. о., ТК имащи характер на задължителна практика по смисъла на чл. 280, ал. 1, т. 1 ГПК. С цитираните решения съставите на II т. о. на ВКС са се произнесли по идентични правни спорове между „ЗХ" АД и „СЛТ" ЕООД - от една страна, и ДА "ДРВВЗ" и Държавата - от друга, с предмет правото на собственост върху включени в т. 1 на Разпореждане № 10/23.03.1999 г. зърнобази, като по поставените материалноправни въпроси е прието, че :

1. Разпореждане № 10/23.03.1999 г. - т. 2 за обявяване на имотите по т. 1 за публична държавна собственост няма пряко отчуждително действие и не води до тяхното одържавяване предвид обстоятелството, че към този момент имотите са собственост на едноличното търговско дружество "ЗХ", а не на Държавата, притежаваща еднолично само капитала на дружеството. Посочено е, че Държавата упражнява правата си на едноличен собственик на капитала според правилата на ПРУПСДП, приет с ПМС № 7/1994 г. (отм.) и ЗППДОП (отм.), като решава въпроси от компетентността на общото събрание чрез съответните министри /съобразно отрасловата им компетентност/, които не действат като орган на власт, а като равнопоставен участник в гражданския оборот. 

2. Взетото от Държавата, чрез принципал / компетентния орган, заместващ общото събрание в едноличното търговско дружество с държавно имущество/ решение за намаляване на капитала на „ЗХ" АД чрез обезсилване на акциите, съответстващи на стойността на правото на собственост върху изброените зърнобази в т. 1 на Разпореждане № 10/23.03.1999 г., не е породило правно действие, тъй като не е вписано в Търговския регистър съгласно разпоредбата на чл. 231, ал. 3 ТЗ (в действащата към м. юни 1999 г. редакция от ДВ бр. 100/1997 г.) - решенията относно увеличаването и намаляването на капитала на АД се вписват в Търговския регистър и влизат в сила след вписването им, както    

 3. Направен е и извода, че издадените от министъра на земеделието, горите и аграрната реформа заповеди № РД-09-814/2.06.1999 г. и № РД-41-421/11.06.1999 г. за намаляване на капитала на „ЗХ”-ЕАД със стойността на зърнобазите чрез обезсилване на съответстващите на тази стойност акции, също нямат отчуждително действие, тъй като намаляването на капитала (чл. 199 - чл. 203 ТЗ) не е уредено от закона като правен способ за прехвърляне на вещни права.

В сигнала на ДРВВЗ обаче се развиват  съображения, че касационната инстанция неправилно е приела, че Разпореждане № 10/23.03.1999 г. на Министерски съвет в  т. 2 за обявяване на имотите по т. 1 за публична държавна собственост няма пряко отчуждително действие и не води до тяхното одържавяване предвид обстоятелството, че към този момент имотите са собственост на едноличното търговско дружество "ЗХ", а не на Държавата, притежаваща еднолично само капитала на дружеството, както и че взетото от Държавата чрез принципал / компетентния орган, заместващ общото събрание в ЕАД с държавно имущество/ решение за намаляване на капитала на „ЗХ" АД чрез обезсилване на акциите, съответстващи на стойността на правото на собственост върху изброените в т. 1 на Разпореждане № 10/23.03.1999 г. зърнобази, не е породило правно действие, тъй като не е вписано в Търговския регистър съгласно разпоредбата на чл. 231, ал. 3 ТЗ (в действащата към м. юни 1999 г. редакция от ДВ бр. 100/1997 г.).   

Не възприемат извода на Касационната инстанция, че Държавата упражнява правата си на едноличен собственик на капитала според правилата на ПРУПСДП, приет с ПМС № 7/1994 г. (отм.) и ЗППДОП (отм.), като решава въпроси от компетентността на общото събрание чрез съответните министри /съобразно отрасловата им компетентност/, които не действат като орган на власт, а като равнопоставен участник в гражданския оборот.  Не възприемат и извода, че  издадените от министъра на земеделието, горите и аграрната реформа заповеди № РД-09-814/2.06.1999 г. и № РД-41-421/11.06.1999 г. за намаляване на капитала на „ЗХ" АД със стойността на зърнобазите чрез обезсилване на съответстващите на тази стойност акции, имат пряко отчуждително действие. 
Твърдят, че  намаляването на капитала (чл. 199 - чл. 203 ТЗ) не е уредено от закона като правен способ за прехвърляне на вещни права, защото не е и не може да бъде такъв способ, но е обстоятелство подлежащо на вписване от една страна по отношение на което вписването има конститутивно действие и към днешна дата това обстоятелство – намаление на капитала може и следва  да се впише, в търговския регистър, но от друга страна това обстоятелство е последица и резултат от издаденото  Разпореждане № 10/23.03.1999 г. на Министерски съвет в  т. 2 за обявяване на имотите/зърнобазите/ по т. 1 за публична държавна собственост, което разпореждане има отчуждително действие. Вписването или невписването на намалението на капитала не влияе на прякото  отчуждително действие на разпореждането. В този смисъл е и чл.7 ал.2 от Правилника за прилагане на закона за държавната собственост/ ППЗДС/ /обн.Д.в.бр.82/1996г /отм/  и Д.в. бр.78/26.09.2006г./, където установява възможността Министерски съвет да се разпорежда с имоти на едноличните търговски дружества с държавно участие.     

             Констатираното противоречие се дължи на противоречиво разрешаване на следните материално правни въпроси:

                1. относно приложението на чл. 231, ал. 3 /в редакцията преди изменението в Търговския закон в ДВ, бр. 84/2000г., и по-конкретно за конститутивното действие на вписването на обстоятелството намаление на капитала на едноличните акционерни дружества с държавно имущество/ЕАД/, след обявяване на имотите  включени в капитала за публична държавна собственост.
          2. относно правното действие на решението на принципала за намаляване капитала на еднолично АД с държавно имущество чрез обезсилване на акции, след обявяване на имотите  включени в капитала за публична държавна собственост, ако това обстоятелство не е вписано в Търговския регистър. 

          3. относно прякото отчуждително действие на Разпореждането на Министерски съвет - № 10/23.03.1999 год., с което в т. 2  процесните имоти 

(зърнобази Ш., П., Р., Кр., Кр. и Алт.),  са обявени за публична държавна собственост и са  предадени за ползуване и управление на ДА"ДРВВЗ", и това  обстоятелство води ли до промяна на собствеността .
Така изведените въпроси са били от съществено значение за изхода на спора по шест търговски дела с един и същ предмет и между едни и същи страни, тъй като са свързани с материалноправната легитимация на ищците по предявения ревандикационен иск.

              Предвид на обстоятелството, че с уважаване на исковете по чл. 108 от ЗС и по чл. 59 от ЗЗД, държавата губи окончателно собствеността върху шестте зърнобази, които са стратегически обекти за националната сигурност, със загубата на които държавният бюджет се ощетява с милиони левове, в следващите редове ще бъдат проследени хронологично решенията на възизвните инстанции по поставените материално правни въпроси, които са били от съществено значение за изхода на конкретния спор, разрешен във образуваните по спора между същите страни шест граждански дела за шестте зърнобази по съвършенно различен начин от съставите на Второ ТО на ВКС:                   

ЗЪРНОБАЗА „КР.” 

С въззивно Решение по гр.д. № 427/2009 г. на Врачански окръжен съд, е оставено в сила решение от 19.03.2008 г., постановено по гр.д. № 2100/2005 г. по описа на Врачански районен съд, с което са уважени предявените от "ЗХ" АД срещу ДА "ДРВВЗ" обективно съединени искове с правно основание чл. 108 от ЗС и чл. 59 от ЗЗД, като дружеството - ищец е признато за собственик на недвижими имоти в гр. Кр., обособени в зърнобази, и ответната ДА”ДРВВЗ” е осъдена да му предаде владението върху имотите, както и да му заплати обезщетение за ползването им без правно основание. За да постановят решение в посочения смисъл, двете съдебни инстанции са приели за установено, че правото на собственост върху имотите е придобито на основание § 17а от ПЗР на ЗППДОП (отм.) и чл. 2, ал. 4 от ЗДС от "З" ЕООД и че по силата на универсално правоприемство собствеността е преминала в патримониума на "ЗХ" ЕАД., преобразувано впоследствие в  АД. Отречена е правната значимост на релевираното от ДА "ДРВВЗ" основание за осъществяване на фактическа власт върху зърнобазата в гр. Кр. по съображения, че актът, въз основа на който имотите са отнети от владението на "ЗХ " АД и са предадени на ДА "ДРВВЗ" - РМС № 10/23.03.1999 г., не е породил целените правни последици и не легитимира Агенцията като ползувател.
                    ЗЪРНОБАЗА „АЛТ.” 

С Решение № 428/06.08.2010 г. по. гр.д. № 2987/09 на Софийски апелативен съд, ТО, 5 ти състав, е отменено първоинстанционното решение № 498 от 02.07.2009 г. по гр.д. № 684/2008 г. на Врачански окръжен съд и е отхвърлен искът с правно основание чл. 108 от ЗС срещу ДА ДРВВЗ -гр. С. за признаване правото на собственост на ищеца и предаване на фактическата власт върху недвижими имоти съставляващи комплекс "ЗХ”АД, ведно с находящите се върху поземления имот сгради и съоръжения.

                      ЗЪРНОБАЗА „Р.” 

С въззивно Решение на Разградския окръжен съд № 164/20.11.2008 г., постановено по в.гр.дело № 190/2008 г. е оставено в сила първоинстанционното решение на Районен съд - Разград № 349/06.12.2007 г. по гр. дело № 1516/2005 г. в частта, с която са отхвърлени предявените от ищеца-касатор срещу ДА "ДРВВЗ" и държавата, представлявана от министъра на регионалното развитие и благоустройството, обективно съединени искове: по чл. 108 ЗС, с който се иска да се признае за установено, че ищецът е собственик на недвижим имот - "Зърнобаза-Р" и да се осъдят ответниците да му предадат владението на процесния недвижим имот, както и да му заплатят на основание чл. 59 ЗЗД сумата 9 000 лева, представляваща част от дължимото обезщетение в размер общо на 125 000 лева за ползуването на зърнобазата през периода от 21.11.2000 г. до 01.12.2005 г.

ЗЪРНОБАЗА „Ш.” 

С въззивно решение № 288 от 30.11.2009 г. на Шуменски окръжен съд, постановено по в.гр.д. № 387/2009 г. е потвърдено решение № 392/16.09.2008 г. по гр.д. № 3468/2005 г. на Шуменски районен съд, с което са отхвърлени предявените от „ЗХ”АД-С. против ДА „ДРВВЗ” искове с правно основание чл.108 от ЗС и чл.59 от ЗЗД за признаване право на собственост и предаване на владението върху недвижим имот в „З. Ш.”, и за заплащане на сумата 9 900 лв. - част от вземане с общ размер 52 415 лв. за лишаване на ищеца от ползването на същия имот за периода 20.11.2000 г. - 30.11.2005 г.;

ЗЪРНОБАЗА „КР.” 

С въззивно решение № 81 от 29.03.2011 г. по в.гр.д. № 45/2011 г. на Великотърновския апелативен съд е потвърдено решение № 145 от 06.08.2010 г. по гр.д. № 130/2009 г. на Великотърновския окръжен съд, с което са отхвърлени предявените в обективно и субективно съединение искове по чл. 124, ал. 1 ГПК и чл. 108 ЗС срещу ДА "ДРВВЗ" и Държавата чрез Министъра на регионалното развитие и благоустройството за признаване за установено по отношение на ответниците, че е носител на правото на собственост върху недвижим имот "Зърнобаза-Кр." и за осъждането им да му бъде предадено владението върху процесния недвижим имот.

ЗЪРНОБАЗА „П.” 

С решение № 119 от 11.03.2011 г. по в.гр.дело № 127/2011 г. на Пловдивски апелативен съд, 2 граждански състав е потвърдено решение № 1102 от 28.06.2010 г. по гр. д. № 258/2009 г. на Пловдивски окръжен съд, Гражданско отделение, 3 гр. състав в частта, с която са отхвърлени предявените от „ЗХ” АД срещу ДА „ДРВВЗ” и Държавата, представлявана от министъра на регионалното развитие и благоустройството, искове за признаване право на собственост и предаване на владението върху недвижим имот  - "Зърнобаза-П."

Изложеното сочи, че до въззивно ниво в пет от образуваните общо шест дела, спорът между „ЗХ” АД и ДА „ДРВВЗ” е разрешен в полза на ДА "ДРВВЗ”, като решаващите съдилища, съобразявайки практика на Първо отделение, ТК на ВКС, са изложили сериозни мотиви, за да обосноват своите съдебни актове, които след задълбочен анализ се споделят и от ИВСС.
За да постановят своите съдебни актове петте въззивни съдилища от събраните по делата доказателства са установили следното от фактическа страна:

Видно от Акт за Държавна собственост № от 01.09.1971 със Заповед № ПХ-4764/1965 г. на министерство на селското стопанство и храните на ДПЗХБ са били предоставени за ползване площи за складови бази.

С ПМС № 176/05.09.1991 г. е образувано еднолично дружество с държавно имущество "3" ЕООД, с капитал от 203 304 лева, в който е включено имуществото на прекратените поделения на СО "3ХФП" съгласно приложение № 312 и 312а към ал. 1 на чл. 2 на ПМС № 176/5.09.1991 г. 

С Решение от 13.11.1991 г. по ф.д. № 21859/1991 г. на СГС, ФО е регистрирано еднолично дружество с ограничена отговорност "3." ЕООД със седалище и адрес на управление гр. С., с капитал в размер на 203 304 лв. С Решение от 12.10.1994 г. по същото фирмено дело е променено наименованието на така регистрираното дружество, а именно - от "3." ЕООД на "Ж." ЕООД. Впоследствие, с Решение от 20.05.1996 г. по ф. д. № 7569/1996 г. на СГС, ФО, е вписано сливането на пет еднолични дружества с ограничена отговорност, сред които "Ж." ЕООД, в еднолично ООД с държавно имущество "3Х" ЕООД, гр. С., което е поело активите и пасивите на тези дружества по баланса им към 31.12.1995 г., както и активите и пасивите на посочените в това решение две мелници и три зърнобази. С Решение от 02.05.1997 г. на СГС по същото фирмено дело е вписано преобразуването на "3Х." ЕООД, гр. С. в еднолично АД с държавно имущество "ЗХ" ЕАД гр. С.. С Решение от 31.01.2000 г. г. на СГС по същото фирмено дело е вписано прекратяването на "3Х" ЕАД, гр. С. и същото е обявено в ликвидация.
 С Решение от 08.04.2004 г. г. по същото фирмено дело е вписано прехвърляне на цялото търговско предприятие на "3Х" ЕАД в ликвидация на "СЛТ" ЕООД. С Решение от 19.08.2005 г. г. на СГС по същото фирмено дело е вписано продължаване на дейността на "3Х" АД на основание чл. 274 от ТЗ.

Много преди прехвърлянето на търговското предприятие с  Разпореждане № 10/23.03.1999 г. на Министерски съвет на РБ са обявени за публична държавна собственост 6 броя недвижими имоти - зърнобази, включени в капитала на "ЗХ" ЕАД, гр. София., като същите имоти са предоставени безвъзмездно за стопанисване и управление на Главно управление "ДРВВЗ" С.. Със същото разпореждане е разпоредено на Министъра на земеделието, горите и аграрната реформа да намали капитала на "3Х" ЕАД чрез обезсилване на акциите, съответстващи на стойността на правото на собственост върху шестте зърнобази.

Със заповед № РД-09-814 от 02.06.1999 г. Министърът на земеделието, горите и аграрната реформа на основание Разпореждане № 10/23.03.1999 г. на Министерски съвет е разпоредил да се намали капиталът на "3Х" ЕАД, гр. С., със стойността на предадените безвъзмездно зърнобази по баланса към 31.03.1999 г., включително земи, сгради, машини и съоръжения към тях. Разпоредил е също изпълнителният директор на "3Х" ЕАД, гр. С., да създаде необходимата организация за предаването на зърнобазите чрез двустранно подписани предавателно - приемателни протоколи, както и да предприеме необходимите действия за отразяване промяната на капитала в търговския регистър на съответния съд.

Със заповед № РД-41-421 от 11.06.1999 г. Министърът на земеделието, горите и аграрната реформа на основание чл. 199, ал. 1, чл. 280, т. 2, чл. 221, т. 2 от ТЗ и чл. 10, ал. 1 и чл. 15, т. 2 от Правилника за реда за упражняване правата на собственост на държавата в предприятията, във връзка с реституиране на недвижим имот, извършени приватизационни сделки на обособени части и безвъзмездно прехвърлено имущество, е намалил капитала на "3Х" ЕАД чрез обезсилване на акции от 1 099 754 000 лева на 681 641 000 лева, разпределен в 681 641 броя поименни акции по 1000 лева всяка, като е разпоредил изпълнителният директор на "3Х" ЕАД, гр. С., да предприеме необходимите действия за отразяване промяната на капитала в търговския регистър на съответния съд.

Липсват доказателства, че разпореденото със заповед № РД-09-814 от 02.06.1999 г. и заповед № РД-41-421 от 11.06.1999 г. на Министъра на ЗГАР, намаляване на капитала е вписано в търговския регистър.

С приемо-предавателни протоколи от 1999 г. е било извършено предаване между "3Х" ЕАД, София, представлявано от съответните клонове на "3Х" ЕАД  и ГУ "ДРВВЗ", гр. С., представлявано от съответните Районни дирекции на ДРВВЗ.

С Актове за държавна собственост са актувани като публична държавна собственост Застроени поземлени имоти, ведно с находящите се в тях сгради. В актовете е отразено, че недвижимите имоти са предоставени безвъзмездно за управление на ДА "ДРВВЗ" на основание Разпореждане № 10/23.03.1999 г. на Министерски съвет на РБ.

С договор за продажба на търговско предприятие от 07.04.2004 г. "3Х” ЕАД /в ликвидация/, като продавач, е прехвърлил на "СЛТ" ЕООД, цялото си търговско предприятие, като съвкупност от права, задължения и фактически отношения, възникнали до датата на прехвърлянето, срещу цена в размер на 20 000 лева, която купувачът се е задължил да заплати на продавача в седмодневен срок от вписването на прехвърлянето на търговското предприятие.

При така установената фактическа обстановка, пет от решаващите съдилища са достигнали до следните правни изводи:

Ищецът „ЗХ” АД, С. поддържа, че в качеството на правоприемник на "3" ЕООД е придобил правото на собственост върху процесния имот, който е бил включен в капитала на "3." ЕООД, гр. С.
От събраните по делото доказателства се установява, че с ПМС № 176/1991 г. "3" ЕООД е образувано по реда на чл. 1 от Закона за образуване на еднолични търговски дружества с държавно имущество, като в капитала му е включено имуществото на прекратените поделения на СО "ЗХФП". Поради това следва да се приеме, че с внасянето на процесните имоти в капитала на търговското дружество, дружеството е придобило собствеността върху него и същите са станали частна, а не държавна собственост, както и правилно са установили съдилищата. Безспорно се установява и от представените решения от 12.10.1994 г. по ф. д. № 21859/1991 г. на СГС, ФО, както и от 20.05.1996 г. и 02.05.1997 год. по ф. д. № 7569/1996 г., на СГС, ФО, че ищецът "3Х" АД е правоприемник на "3" ЕООД.

Петте решаващи/въззивни/ съдилища приемат, че  основния спорно  между страните е дали правото на собственост върху процесиите имоти е преминало обратно в патримониума на държавата по силата на РМС № 10/23.03.1999 г. и издадената въз основа него Заповед № РД-09-814/02.06.1999 г. на Министъра на земеделието, горите и аграрната реформа, с които е разпоредено намаляването на капитала на "3Х" ЕАД със стойността на предадените безвъзмездно зърнобази по баланс към 31.03.1999 г. чрез обезсилване на акции. 
Водещо е разбирането в тези съдилища, че решенията за намаляване на капитала и за разпореждане с недвижими имоти на държавни предприятия - еднолични акционерни дружества са от компетентността на едноличния собственик на капитала, като правата на едноличния собственик на капитала се упражняват от министрите и председателите на комитети съобразно отрасловата им компетентност, освен ако в акт на Министерския съвет изрично е предвидено друго. Наред с действията на разпореждане с недвижими имоти, които се извършват от едноличното акционерно дружество по решение на едноличния собственик на капитала, чл. 7, ал. 2 от Правилника за прилагане на Закона за държавната собственост /обн. ДВ, бр. 82/1996 г., /отм./ ДВ, бр. 78 от 26.09.2006 г./ установява възможността и Министерски съвет да се разпорежда с имотите на тези дружества, като ги предоставя за стопанисване и управление на централните управления на органите на държавната власт. По този начин е установено изключение от принципа, че действия на разпореждане с имоти - частна собственост, се осъществяват само от титулярите на вещното право на собственост. Така държавата е запазила правото да се разпорежда с имотите, включени в капитала на едноличните акционерни дружества с държавно имущество, макар и тези имоти да са частна собственост, а държавата да е титуляр на собствеността само върху акциите от капитала на съответното дружество, но не и на вещните права върху неговите имоти. 
Разпоредбата на чл. 7, ал. 2 от ППЗДС /ред. ДВ бр. 62/97 г.,/ предвижда, че имотите, включени в капитала на едноличните търговски дружества с държавно имущество, се трансформират в публична държавна собственост с акт на Министерския съвет за намаляване на капитала на дружеството и предоставяне на имота за стопанисване и управление на съответния държавен орган. В случая такова разпореждане е извършено с РМС № 10/23.03.1999 г., по силата на което са обявени за публична държавна собственост 6 броя недвижими имоти - зърнобази, включени в капитала на "3Х" ЕАД, гр. С., - зърнобази Ш., П., Р., Кр., Кр. и Алт.,  като същите имоти са предоставени безвъзмездно за стопанисване и управление на ГУ "ДРВВЗ" С.

Петте решаващи /въззивни/ съдилища правят извод, че вписването в търговския регистър в конкретния случай няма конститутивно действие. Само в изрично предвидените от закона случаи вписването става елемент от правопораждащ фактически състав и е условие за настъпване на желаните правни последици. За конститутивни вписвания се считат тези по чл. 67 от ТЗ, чл. 140, ал. 4 от ТЗ и чл. 231, ал. 4 от ТЗ. Във всички останали случаи вписването има само оповестително действие, по силата на което вписваните обстоятелства се считат известни и на трети лица от деня на вписването им. /В този смисъл Решение № 122 от 03.11.2009 г. по т. д. № 122/2009 г. на ВКС, I т. о„ Решение № 115/01.10.2009г. по т. д. № 308/2009 г. на ВКС, I т. о., Решение № 111 от 05.02.2001 г. по гр. д. № 1412/2000 г. на ВКС, V г. о./. 
В настоящата хипотеза с РМС № 10/23.03.1999 г. се осъществяват две от правомощията на едноличния собственик на капитала: да се разпорежда с недвижимите имоти на дружеството и да взема решение за увеличаване и намаляването на капитала на дружеството. По отношение на намаляването на капитала, вписването има конститутивно действие, но по отношение на действията на разпореждане с недвижими имоти на търговските дружества, не се изисква вписване в Търговския регистър. Поради това, вещно транслативният ефект на Разпореждането като административен акт е настъпил незабавно, макар и фактическият състав по  намаляването на капитала на дружеството да не е бил завършен. Няма пречка правните последици от двете решения на Министерски съвет, обективирани в РМС № 10/23.03.1999 год., да настъпят в различен момент. С намаляването на капитала обичайно се цели той да бъде редуциран до стойността на чистото имущество, когато стойността на имуществото е спаднала под стойността на записания капитал. Намаляването на капитала е последица от намаляването на имуществото, като самото намаляване се осъществява по предвидените в чл. 200 от ТЗ способи - намаляване на номиналната стойност на акциите или обезсилване на акции. Поради това, изваждането на активите от капитала на "3Х" ЕАД се явява причина за намаляването на капитала на дружеството, но не е обусловено от него, нито от конститутивният ефект на вписването.
С оглед изложеното, петте съдилища намират, че по силата на РМС № 10/23.03.1999 г. процесиите недвижими имоти са изключени от патримониума на ищцовото дружество и са станали публична държавна собственост. 
 Проследени хронологично решенията на възизвните инстанции по поставените материално правни въпроси, които са били от съществено значение за изхода на конкретния спор, са разрешени във образуваните между същите страни шест граждански дела за шестте зърнобази  по един и същ начин и предявените искове са били отхвърлени,  само  съдебните съставите на Второ търговско отделение на ВКС са възприели различна практика и не  са се съобразили с основополагащи и трайно наложени правни изводи  на съдебните състави от Първо търговско отделение  на ВКС по подобни казуси.  Подобни правни изводи при разрешаване на поставените материално правни въпроси са споделени и в :

Решение № 122 от 03.11.2009 г. по т. д. № 122/2009 г. на ВКС, I т. о. / при прехвърляне на търговското предприятие по реда на чл. 15 и сл. ТЗ нито вписването, нито обнародването имат конститутивно действие за прехвърлителната сделка, осъществена посредством договор от 21.03.2002 година. Ноторно известно е, че за конститутивни вписвания се считат тези по чл. 67 ТЗ , чл. 140, ал. 4 ТЗ и чл. 231, ал. 4 ТЗ. За да настъпи конститутивното действие на вписването е необходимо да са налице следните предпоставки: да се касае до такъв подлежащ на вписване факт, чиято правна важимост е обусловена от вписването, т. е. този факт не би могъл да породи правни последици преди и освен чрез вписване. Фактът следва да се е осъществил, т. е. да не сме пред хипотезата на несъществуващо обстоятелство, тъй като публичноправните елементи на смесения фактически състав с конститутивно действие имат значение на conditio iuris /т. е. те обуславят настъпването на правните последици, но не ги определят по съдържание/, и на последно място - да е извършено валидно вписване, тъй като нищожността на вписването е пречка за пораждане на конститутивния ефект./ и в Решение № 115/01.10.2009г. по т. д. № 308/2009 г. на ВКС, I т. о. / Прехвърлянето на търговското предприятие се оповестява чрез вписване в търговския регистър, а до влизане в сила на ЗТР-и чрез обнародване в ДВ. Вписването в търговския регистър няма конститутивнодействие-арг. от чл. 4а, респ. от чл. 7,ал. 2 ЗТР. Вписването на прехвърляне на предприятие не е елемент от фактическия състав на сделката, поради което неспазването му не води до неосъществяването и/.
         В тази връзка е необходимо само да се посочи, че с т.2 на ТР № 2/2010 год. от 28. 09. 2011 год. на ОСГТК на ВКС изрично е прието, че противоречиво разрешаване на въпроси по смисъла на чл.292 ГПК е налице, само когото в поне две решения по чл.290 ГПК, определения по чл.274, ал.3 ГПК или между решения по чл.290 и определение по чл.274, ал.3 ГПК един и същи материалноправен или процесуалноправен въпрос,  е разрешен по различен начин.
               Предвид изложеното, ИВСС счита, че е налице противоречива съдебна практика, поради което на основание чл. 54, ал. 1, т. 4, от Закона за съдебната власт прави настоящия СИГНАЛ до председателя на Върховния касационен съд във връзка с правомощията му по чл. 114, ал. 1, т. 3 ЗСВ за приемане на тълкувателно решение от ОСТК на ВКС, което да отговори на въпросите: 
                 1.  Има ли противоречиво разрешаване на материално правните въпроси относно приложението на чл. 231, ал. 3 /в редакцията преди изменението в Търговския закон  /ДВ, бр. 84/2000год./ и по-конкретно при намалението на капитала на едноличните акционерни дружества с държавно имущество-участие /ЕАД/.  
                  2.   Има ли пряко отчуждително действие и води ли до промяна  на собствеността приетото Разпореждане №10/23.03.1999г. на Министерски съвет с което имотите включени в капитала на ЕАД са обявени за публична държавна собственост и съответно предадени за ползуване и управление на ДА"ДРВВЗ."

             3.  Има ли  правно действие решението на принципала за намаляване капитала на ЕАД с държавно имущество чрез обезсилване на акции, ако това решение /това обстоятелство/ не е вписано в Търговския регистър и невписването на обстоятелството намаляване на капитала влияе ли на  отчуждителното действие на  разпореждането на Министерски съвет?  

Приложения:

1.  Решение № 81 от 28.11.2011 г. на ВКС по т. д. № 674/2009 г., II т. о., ТК, Решение № 208 от 30.11.2011 г. на ВКС по т. д. № 1159/2010 г., II т. о., ТК, Решение № 237 от 11.01.2012 г. на ВКС по т. д. № 190/2011 г., II т. о., ТК и Решение № 72 от 16.09.2013 г. на ВКС по т. д. № 925/2011 г., II т. о., ТК и Решение № 149 от 04.10.2013 г. на ВКС по т. д. № 1181/2011 г., II т. о., ТК.
2. Фотокопие от сигнала на ДРВВЗ с  вх. per. № Ж-01-24/10.01.2012 г., допълнен със сигнал с вх. Рег. № КЖ-01.24/12 от 02.04.2012 г.
                                            ИНСПЕКТОР:
                                          / ДИМАНА ЙОСИФОВА /
 Изх.№………………


 Дата: …………….…





 Изх.№………………


 Дата: …………….…

